Ministerul Public condus de Augustin Lazăr susține că „a luat act cu surprindere și îngrijorare de modificările anunțate de ministrul Justiției” și trece în revistă mai multe propuneri de măsuri a căror aplicare va „bulversa sistemul judiciar”.

Sursă foto: INQUAM PHOTOS / Octav Ganea

„Ministerul Public a luat act cu suprindere și îngrijorare de modificările anunțate de ministrul Justiției”, se arată în comunicatul instituției conduse de Augustin Lazăr. Parchetul General atrage atenția asupra faptului că procurorii nu au fost consultați în prealabil și semnalează mai multe modificări din cele prezentate miercuri de ministrul Tudorel Toader.

„Crearea unei direcții specializate pentru cercetarea magistraților (sugerând că problema corupției se află în corpul magistraților și nu în exterior, fiind singura categorie profesională din România pentru care ar urma să se creeze o asemenea structură); trecerea Inspecției Judiciare în subordinea ministrului Justiției, numit politic (precizăm că, în ceea ce privește procurorii, Inspecția Judiciară a fost cel mult în subordinea procurorului general, niciodată sub tutela ministrului Justiției); respingerea propunerii formulate de Consiliul Superior al Magistraturii (CSM), garantul independenței Justiției, de numire a funcțiilor de conducere de la vârful Parchetului de pe lângă Înalta Curte de Casație și Justiție, propunere agreată și de MCV, constând într-o procedură de selecție transparentă a candidaților, realizată de către CSM, care ar face propunerea, cu avizul ministrului Justiției, numirea fiind făcută de președintele României”, se arată în comunicatul Parchetului General.

Instituția condusă de Lazăr susține, de asemenea, că schimbarea modalității de admitere la Institutul Național al Magistraturii, modificarea condițiilor de vechime pentru promovarea pe loc și a prevederilor privind răspunderea magistraților „vor bulversa sistemul judiciar”.

„Precizăm că proiectul de modificare a legilor Justiției nu ne-a fost transmis până la acest moment și, după ce vom lua cunoștință de conținutul integral al acestuia, vom formula un punct de vedere complet”, se arată în încheierea comunicatului Parchetului General.